Title: ประกาศกรมสรรพสามิต เรื่อง กำหนดแบบรายการภาษีสรรพสามิต และสถานที่ยื่นแบบรายการภาษีสรรพสามิต

ประกาศกรมสรรพสามิต
เรื่อง
กำหนดแบบรายการภาษีสรรพสามิต และสถานที่ยื่นแบบรายการภาษีสรรพสามิต[๑]

อาศัยอำนาจตามความในมาตรา ๕๔ (๑) (๒) (๓) (๔) มาตรา ๕๕ และมาตรา ๖๐ แห่งพระราชบัญญัติภาษีสรรพสามิต
พ.ศ. ๒๕๖๐ อธิบดีกรมสรรพสามิตกำหนดแบบรายการภาษีสรรพสามิต และสถานที่ยื่นแบบรายการภาษีสรรพสามิตของผู้นำเข้าไว้
ดังต่อไปนี้

ข้อ ๑  การยื่นแบบรายการภาษีและชำระภาษีสรรพสามิต
(๑) กรณีผู้ประกอบอุตสาหกรรม
ให้ผู้ประกอบอุตสาหกรรมที่ต้องเสียภาษีสรรพสามิต
ยื่นแบบรายการภาษีและชำระภาษีตามแบบ ภส.๐๓ - ๐๗
ท้ายประกาศนี้ ต่อเจ้าพนักงานสรรพสามิต ณ สำนักงานสรรพสามิตพื้นที่สาขาหรือสำนักงานสรรพสามิตพื้นที่ที่โรงอุตสาหกรรมตั้งอยู่
(๒) กรณีผู้ประกอบกิจการสถานบริการ
ให้ผู้ประกอบกิจการสถานบริการที่ต้องเสียภาษีสรรพสามิต
ยื่นแบบรายการภาษี และชำระภาษีสรรพสามิตตามแบบ ภส.๐๓ - ๐๘ ท้ายประกาศนี้ ต่อเจ้าพนักงานสรรพสามิต ณ สำนักงานสรรพสามิตพื้นที่สาขาหรือสำนักงานสรรพสามิตพื้นที่ที่สถานบริการตั้งอยู่
(๓) กรณีผู้นำเข้า
ให้ผู้นำเข้าสินค้าที่ต้องเสียภาษีสรรพสามิต
ยื่นแบบรายการภาษีและชำระภาษี ตามแบบที่กฎหมายว่าด้วยศุลกากรกำหนดไว้ ณ
สถานที่ดังต่อไปนี้
(๓.๑) สำนักงานศุลกากร
หรือด่านศุลกากร หรือที่ซึ่งกรมศุลกากรกำหนดให้มีหน้าที่ดำเนินการเกี่ยวกับการปฏิบัติพิธีการศุลกากรการจัดเก็บภาษีอากรและรายได้อื่น
ๆ สำหรับสินค้าที่นำเข้าและส่งออก
ในกรณีที่มีการแต่งตั้งให้ข้าราชการพลเรือนสามัญ
สังกัดกรมศุลกากรเป็นพนักงานเจ้าหน้าที่
(๓.๒) สำนักงานสรรพสามิตพื้นที่ที่สถานประกอบการซึ่งเป็นสำนักงานแห่งใหญ่ตั้งอยู่ในกรณีที่มีการยื่นแบบรายการภาษีและชำระภาษีเพิ่มเติม
(๔) ในกรณีอื่นนอกจาก (๑) - (๓)
และผู้มีหน้าที่เสียภาษีตามมาตรา ๒๒ และมาตรา ๒๓ แห่งพระราชบัญญัติภาษีสรรพสามิต
พ.ศ. ๒๕๖๐ ให้ยื่นแบบรายการภาษีและชำระภาษีตามแบบ ภส.๐๓-๐๗
ท้ายประกาศนี้ ต่อเจ้าพนักงานสรรพสามิต ณ
สำนักงานสรรพสามิตพื้นที่สาขาหรือสำนักงานสรรพสามิตพื้นที่ที่ผู้มีหน้าที่เสียภาษีอยู่ในเขตท้องที่นั้น

ข้อ ๒  ประกาศนี้ให้ใช้บังคับตั้งแต่วันที่
๑๖ กันยายน พ.ศ. ๒๕๖๐ เป็นต้นไป

ประกาศ ณ วันที่ ๑๖ กันยายน พ.ศ. ๒๕๖๐
สมชาย  พูลสวัสดิ์
อธิบดีกรมสรรพสามิต

เอกสารแนบท้าย

๑. แบบรายการภาษีสรรพสามิต ตามมาตรา ๕๔ (๑) (๔) และ ๕๕ แห่งพระราชบัญญัติภาษีสรรพสามิต
พ.ศ. ๒๕๖๐ (ภส.๐๓ - ๐๗)
๒. แบบรายการภาษีสรรพสามิต ตามมาตรา ๕๔ (๓) แห่งพระราชบัญญัติภาษีสรรพสามิต
พ.ศ. ๒๕๖๐ (ภส.๐๓ - ๐๘)

(ดูข้อมูลจากภาพกฎหมาย)

พัชรภรณ์/จัดทำ
๔
ตุลาคม ๒๕๖๑

[๑] ราชกิจจานุเบกษา เล่ม ๑๓๕/ตอนพิเศษ
๑๑๙ ง/หน้า ๒๑๔ (เล่มที่ ๑)/๒๔ พฤษภาคม
๒๕๖๑